นายกรัฐมนตรี ส่งเสริมการปลูกป่าและลดเผาป่า รณรงค์ปรับเปลี่ยนใช้พลังงานสะอาด แทนพลังงานแบบเดิม
นายธนกร วังบุญคงชนะ โฆษกประจำสำนักนายกรัฐมนตรี แถลงผลการประชุมคณะรัฐมนตรี ว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมให้ความสำคัญกับการปลูกป่า โดยเฉพาะการปลูกป่าชายเลนเพื่อดูดซับก๊าซคาร์บอนไดออกไซด์ ซึ่งเป็นตัวการหนึ่งที่ทำให้เกิดภาวะเรือนกระจก อีกทั้งรัฐบาลให้ความสำคัญกับการปลูกป่า เพื่อเป็นการสนองพระบรมราโชบายของในหลวงรัชกาลที่ 9 และต่อเนื่องพระบาทสมเด็จพระเจ้าอยู่หัว รัชกาลที่ 10 นอกจากนี้ นายกรัฐมนตรี ยังสั่งการในที่ประชุม ครม.ให้ส่งเสริมการปลูกป่าและลดการเผาป่า ตลอดจนรณรงค์ให้ปรับเปลี่ยนการใช้พลังงานแบบเดิมให้เป็นพลังงานสะอาดและให้มีการเตรียมมาตรการไว้ล่วงหน้าในการยกร่างกฏหมาย โดยให้หารือกับนายวิษณุ เครืองาม รองนายกรัฐมนตรี